Diari Oficial de la Generalitat Valenciana


Sumari del DOGV 6024, del 29-05-2009 (2009/6114)

ORDE de 20 maig de 2009, de la Conselleria d'Agricultura, Pesca i Alimentació, per la qual es modifica l'Orde de 12 de febrer de 2009, de la Conselleria d'Agricultura, Pesca i Alimentació, per la qual s'establixen les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6024

Data del DOGV
:   29-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6114


Data del document
:   20-05-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * marca
    * denominació d'origen
    * agricultura biològica
    * suport econòmic

ORDE de 20 maig de 2009, de la Conselleria d'Agricultura, Pesca i Alimentació, per la qual es modifica l'Orde de 12 de febrer de 2009, de la Conselleria d'Agricultura, Pesca i Alimentació, per la qual s'establixen les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV. [2009/6114]  
Atés l'impuls que des de la Conselleria d'Agricultura, Pesca i Alimentació es pretén donar a l'associacionisme en el sector agrari, en particular en relació amb l'àmbit de les figures de qualitat agroalimentària de la Comunitat Valenciana, s'introduïx una modificació en l'article 6 de l'Orde de 12 de febrer de 2009 esmentada, publicada en el DOCV número 5957 de 18 de febrero de 2009, que consistix a incloure un nou concepte subvencionable en relació amb les activitats de les associacions de consells reguladors, les federacions i confederacions d'estos i les organitzacions interprofessionals acollides a figures de qualitat ubicades a la Comunitat Valenciana.   
A més, s'han localitzat determinades errades de transcripció en la redacció de l'Orde de 12 de febrer de 2009 esmentada, els quals s'esmenen per mitjà d'esta orde.  
En virtut, i fent-ne ús, de les facultats que em conferix l'article 28e de la Llei 5/1983, de 30 de desembre, del Consell, en relació amb els articles 9 i 17 de la Llei 38/2003, de 17 de novembre, General de Subvencions, amb l'article 47.11 del text refós de la Llei d'Hisenda Pública de la Generalitat Valenciana i amb el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i a proposta de la Direcció General de Comercialització.  
ORDENE  
Article únic  
Modificació de l'Orde de 12 de febrer de 2009, de la Conselleria d'Agricultura, Pesca i Alimentació, per la qual s'establixen les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV., en els apartats següents:  
Un. S'elimina del punt 2 de l'article 3, «Finançament», la referència expressa a l'article 4.3. Així, l'article 3 queda redactat de la manera següent:   
«1. Les subvencions regulades en esta orde s'establiran cada any en la Llei de Pressupostos Generals de la Generalitat de la Comunitat Valenciana, a càrrec de la partida pressupostària corresponent.  
2. Les ajudes seran a càrrec del capítol IV de la línia de subvenció i programa corresponents a esta orde de bases, excepte per a les ajudes concedides basant-se en els conceptes subvencionables de l'article 4.2, subapartat 1, lletres b, c i g, i en este cas aniran a càrrec del capítol VII, també de la línia de subvenció i programa corresponents a esta orde de bases.»  
Dos. S'afig a l'article 6, «Conceptes subvencionables i quantia de les subvencions per a les activitats de les associacions de consells reguladors, les federacions i confederacions d'estos i les organitzacions interprofessionals acollides a figures de qualitat, sempre que estiguen ubicades a la Comunitat Valenciana», els nous apartats 1.3. i 5, i se'n modifica, a més, l'apartat 2. Així, l'article 6 queda redactat de la manera següent:  
«1. Tipus d'activitats subvencionables:   
1.1. Els costos de les activitats d'estudi de mercat i concepció i creació de productes, incloses les ajudes concedides per a la preparació de sol·licituds de reconeixement d'indicacions geogràfiques i denominacions d'origen o certificats de característiques específiques de conformitat amb la normativa comunitària pertinent.  
1.2. Els costos derivats de la divulgació de coneixements científics i la informació factual sobre sistemes de qualitat oberts a productes d'altres països, sobre productes genèrics i sobre beneficis nutricionals dels productes genèrics i les seues recomanacions d'ús. Sempre que les referències a l'origen corresponguen exactament a les registrades per la Comunitat Europea i els productes siguen els regulats en el Reglament (CE) núm. 510/2006, del Consell (DO L93, de 31.03.2006), i els articles 54 a 58 del Reglament (CE) núm. 1493/1999, del Consell (DO L179, de 14.07.1999).  
1.3. Els costos de les despeses de representació.  
2. L'ajuda atorgada per a les activitats recollides en l'apartat 1:   
Apartat 1.1, serà fins del 50% dels costos.  
Apartat 1.2, serà fins del 50% dels costos.  
Apartat 1.3, serà fins del 100% dels costos.  
3. En relació amb els conceptes subvencionables de l'apartat 1.2, les ajudes podran concedir-se només respecte dels costos dels servicis prestats per tercers.  
4. En relació amb els conceptes subvencionables de l'apartat 1.1, les ajudes podran concedir-se només respecte dels costos dels servicis prestats per tercers.  
5. L'activitat subvencionable de l'apartat 1.3 només es preveu per a les associacions i federacions de consells reguladors de la Comunitat Valenciana.  
6. Les associacions i federacions de consells reguladors de la Comunitat Valenciana estan obligades a distingir amb claredat entre les diferents activitats subvencionades i entre els respectius costos i finançament.»  
Tres. Es modifica la redacció de l'article 9, «Sol·licitud d'ajuda», punt 2, lletra i. Així, l'article 9 queda redactat de la manera següent:  
«i) En el cas que els beneficiaris siguen les entitats associatives gestores de l'autorització de l'ús de la marca CV, hauran de presentar la declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal en curs, amb indicació de l'import, l'organisme, la data de concessió i el règim d'ajudes en què s'empara o, si és el cas, declaració de no haver-ne rebut cap.»  
Quatre. Es modifica la redacció de la disposició addicional primera, que queda redactada de la manera següent:  
«L'efectivitat d'aplicació d'esta orde queda condicionada, en cada exercici, a les disponibilitats pressupostàries anuals i al fet que es publiquen en el DOCV les línies de subvenció, juntament amb l'import global màxim, que finance les ajudes a càrrec dels capítols IV i VII del programa 714.60.»  
DISPOSICIÓ FINAL ÚNICA  
Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 20 de maig de 2009  
La consellera d'Agricultura, Pesca i Alimentació,  
Maritina Hernández Miñana